Մենք ցանկացած զեկույցի մեջ ցանկանում ենք տեսնել Ադրբեջանին դատապարտող հատվածներ, մեզ միայն դա է հետաքրքրում։ Իսկ Ամերիկան նման խնդիրներ չունի, իրենք գերտերություն են և դրանք իրենց համար մանր-մունր խնդիրներ են։ Կուզենան՝ կդատապարտեն, չեն ուզենա՝ չեն դատապարտի, փայլուն գիտեն Հայաստանի դերը, Ադրբեջանի դերը։ Դրա համար մենք պետք է փորձենք տեսնել իրական քաղաքականության մեջ այս ամենը նշանակություն ունի, թե ոչ։ Հաճախ նման բաներ եղել են, միայն հիմա չէ։ Ամեն տարի զեկույցները լինում են և ընդգծում են վտանգի մասին։ Եթե կա հակամարտություն, ցանկացած պահի էլ կա պատերազմի վտանգ։ Կարող է այս զեկույցը որևէ նշանակություն էլ չունենա, օրինակ նախորդ տարվանը նշանակություն չունեցավ։Ի՞նչն է այնտեղ հետաքրքիր. հետաքրքիր է Ռուսաստանի գործոնի մասը, որ կարող է ստեղծվել վիճակ, որտեղ Ռուսաստանը ստիպված լինի պաշտպանել Հայաստանին որպես իր դաշնակից։ Սա էական խնդիր է, և դա միանգամից նկատվել է, դրա մեջ քաղաքական մեսիջ են տեսնում։ Այսինքն՝ սա ինչ-որ ձևով մեսիջ է Ռուսաստանին կամ ճնշում է՝ Ռուսաստանին ուղղված, որ դու վաղը կարող է քայլերի գնաս, որոնք հարկադրված պիտի անես։ Սա հետաքրքիր է՝ կապված այլ խնդիրների հետ, որոնք կան տարածաշրջանում։Այս հայտարարությունն արվել է ուրիշ կարևոր զարգացումների հետ կապված։ Մասնավորապես, գիտենք Սիրիայում ռուս զինվորների մասշտաբային ջարդի մասին, որի մասին Ռուսաստանում լռում են։ Ես կարծում եմ, որ եթե ԱՄՆ-ը գնում է այս կամ այն ռազմական գործողության, դա պատժիչ և քաղաքական նշանակություն ունեցող գործողություններ են։ Հերթական պատժիչ գործողությունը կատարվեց ԱՄՆ-ի կողմից։ Պետք է հասկանալ, թե սրա նպատակը որն էր։ Ամերիկացիներն ասում են՝ մենք ռուսներին խնդրել ենք, ասել ենք՝ դուք այստեղ կա՞ք, իրենք ասել են՝ ոչ։ Դե եթե ոչ, ուրեմն չեք էլ լինի։ Դրանից հետո ԱՄՆ պետքարտուղարը մեկնեց Թուրքիա, երկար զրույց ունեցավ, որից հետո թուրքական կողմը սկսեց սպառնալ ԱՄՆ-ին և ասել, որ իրենց հարաբերությունները մազից են կախված։ Նման բան կա աշխարհում՝ մեկին խփում ես, որ մյուսներն էլ վախենան։ Հիմա երևում է, որ Թուրքիային շատ խիստ նկատողություն են արել, ինչ-որ սպառնալիք են կախել նրանց վրա։ Հիմա այդ լայն գործընթացների մեջ հրապարակվում է ձեր նշած զեկույցը, որտեղ Ռուսաստանին մեսիջ են տալիս, որ վաղը կարող է ստիպված լինես պաշտպանել քո դաշնակցին։ Ինչ է դա նշանակում՝ իրենք գիտեն։ Ալիևի կողմից ընտրությունները կես տարով առաջ տալու քայլը, նրա ոռնոցները, թե Երևանն են վերցնելու, պատահական չեն։ Դրանք այս վիճակի մեջ արված քայլեր են։